ASPnet UNESCO

Twinning Greece-Oman

Η δεύτερη διαδικτυακή συνάντηση με το Ομάν έγινε επιτέλους πραγματικότητα!

Την Τετάρτη 7 Μαΐου 2025 το σχολείο μας «συναντήθηκε» διαδικτυακά με το σχολείο θηλέων **Hawaa bint Yazid School** από τη Sohar. Οι μαθήτριες από τη Sohar μας παρουσίασαν αρχικά τις μικρές τους επιχειρήσεις. Ενθουσιαστήκαμε με τα υπέροχα κοσμήματα και τα κεριά που σχεδίασαν και κατασκεύασαν. Εμείς αναφερθήκαμε στο παζάρι μεταχειρισμένων ρούχων αλλά και στην «επιχείρηση ανακύκλωσης μεταχειρισμένων ρούχων» που έγιναν στα πλαίσια των προγραμμάτων **Erasmus+ RefashionforGood(RfG),** **eTwinning**, με το πρόγραμμα **“ DemoCamp: an online youth community for Sustainable Development Goals”** και το πρόγραμματου **Εθελοντισμού.**

Στη συνέχεια συζητήσαμε για την χλωρίδα και την πανίδα των δύο χωρών. Υπάρχουν τόσα πολλά είδη φυτών και ζώων που είναι κοινά και στις δύο χώρες! Διαπιστώσαμε ότι η σχέση ανάμεσα στον άνθρωπο, το περιβάλλον και τα ζώα είναι βαθιά και αλληλένδετη. Ο άνθρωπος εξαρτάται από το φυσικό περιβάλλον για την επιβίωσή του, αλλά ταυτόχρονα το επηρεάζει με τις πράξεις του. Η αποψίλωση των δασών, η ρύπανση, η ανεξέλεγκτη ανάπτυξη και οι πυρκαγιές οδηγούν στην καταστροφή των οικοσυστημάτων και απειλούν άμεσα την ύπαρξη πολλών ζώων. Πολλά είδη έχουν ήδη εξαφανιστεί ή κινδυνεύουν σοβαρά, διαταράσσοντας την εύθραυστη ισορροπία της φύσης. Τα ζώα δεν είναι απλώς «κομμάτι» του περιβάλλοντος, αλλά αναντικατάστατοι κρίκοι στην τροφική αλυσίδα και στη φυσική ροή της ζωής. Η προστασία τους σημαίνει και προστασία του ίδιου του ανθρώπου. Γι' αυτό, είναι ευθύνη μας να ζούμε με σεβασμό προς τη φύση χτίζοντας ένα μέλλον που θα στηρίζεται στη βιώσιμη συνύπαρξη και την αρμονία. Η προστασία επομένως του περιβάλλοντος δεν είναι απλώς χρέος αλλά απαραίτητη προϋπόθεση για ένα βιώσιμο μέλλον.

Θα σας κρατήσουμε ενήμερους και για την τελευταία συνάντησή μας.

Με εκτίμηση,

Η ομάδα των υπεύθυνων εκπαιδευτικών

Ελένη Βούρδα

Παναγιώτης Ευαγγελόπουλος

Δήμητρα Καραγιάννη

Ελένη Ανδρέου

Κλημεντίνη Αφθονίδου





